Turkulainen Arttu Riihko osti rompetorilta vanhan moottoripyörän raadon entisöitäväksi, mutta ei ymmärtänyt rekisteröidä rötisköä heti nimiinsä. Se kostautui. Nyt vakuutuskeskus vaatii häneltä 20 000 euron laiminlyöntimaksuja maksamattomista vakuutusmaksuista.

Artun moottoripyöräaihiossa ei itse asiassa ole ollut etupyöräkään. Sen Arttu lisäsi itse sen takia, että pyörää on helpompi liikutella autotallissa. ARTTU RIIHKO

Turkulainen Arttu Riihko harrastaa vanhojen moottoripyörien kunnostamista. Hän osti rompetorilta vanhan Honda-moottoripyörän aihion seitsemän vuotta sitten, käytännössä kyse oli lähinnä rungosta. Aihiosta puuttuivat niin pyörät kuin moottorikin.

Tarkoitus oli jossakin sopivassa vaiheessa kunnostaa pyörä ja sitten rekisteröidä se omiin nimiin. Sopiva vaihe tuli nyt vuonna 2019 ja hän ryhtyi tekemään omistajaselvitystä.

Alussa kaikki vaikutti asialliselta. Traficomista ilmoitettiin, että pyörä on ollut vakuutettuna ja omiin nimiin siirtämisessä ei ole ongelmia.

Sen jälkeen toinen henkilö soitti Traficomista ja kertoi, että vakuutus täytyy kuitenkin tarkistaa Liikennevakuutuskeskuksesta, koska vakuutusmaksuja oli laiminlyöty.

Silloin rysähti

Arttu oli yhteydessä Liikennevakuutuskeskukseen ja sieltä rysähti hätkähdyttävä tieto: pyörän vakuutusmaksuja ei ollutkaan hoidettu.

Kävi ilmi, että pyörä oli ollut viimeisimmän rekisteröintitiedon mukaan vuosina 1978 - 1983 autoliikkeen omistuksessa ja silloin pyörällä oli ollut liikkeen varastovakuutus eli ryhmäliikennevakuutus.

Kyse ei kuitenkaan ollut vanhasta ryhmäliikennevakuutuksesta, vaan Artun omasta vakuutuksesta. Hänen olisi pitänyt ymmärtää ottaa pyörän raadolle vakuutus 7 päivän sisällä siitä, kun hän hankki sen omistukseensa.

Pyörää ei nimittäin oltu koskaan poistettu liikennekäytöstä, ja kun pyörä siirtyi Artulle, niin vakuutusmaksut alkoivat tikittää hänen nimiinsä 7 päivän kuluttua siitä, kun pyörä oli hänelle tullut.

Siinä se nyt - 20 000 euron pyörä. ARTTU RIIHKO

Hänelle tuli ilmoitus: ”Jos panet pyörän nimiisi, maksat vakuuttamattomuusmaksun viiden vuoden ajalta. Se on - pyöreät 20 000 euroa!”

– Se pyörä on ollut käytännössä yhtä kuin runko, ei siinä ole moottoriakaan. Ihmettelin, että mihin tällainen vakuutusmaksu perustuu. Minulle kerrottiin, että kyse on moottoripyörästä ja sen riskiarvioinnista.

– Kerroin heille, minkäkuntoinen pyörä on, mutta sieltä sanottiin, että kun se on papereissa, niin heitä ei kiinnosta se, minkäkuntoinen se on.

– Mutta miten tuollaisella ajokelvottomalla pyörällä olisi voinut mitään vahinkoa tehdä, korkeintaan sen olisi voinut heittää vaikka auton päälle.

”Asiasta voi keskustella”

Liikennevakuutuskeskuksen korvauspäällikkö Vesa Korhonen sanoo, että laki on yksiselitteinen.

– Mikäli ajoneuvo on liikennekäytössä, se pitää rekisteröidä omiin nimiin - ensin liikennevakuutus ja sitten rekisteröinti.

– Edellisen omistajan vakuutus on voimassa 7 päivän ajan ja sen jälkeen ajoneuvo on vakuuttamaton.

– Jos uusi omistaja ei ota vakuutusta niin liikennevakuutuskeskus voi periä sitä 5 vuoden ajalta takautuvasti kuluva vuosi mukaan lukien.

Korhonen ei ota suoraan kantaa nyt esillä olevan tapauksen vakuutusmaksun suuruuteen, mutta arvelee, että se on laskettu oikein.

– Se on varmaan laskettu meidän asiakaspalvelussa aivan oikein. Summaan sisältyy 5 vuoden vakuutusmaksua vastaava summa ja sitten vielä laiminlyöntimaksu eli valtionkonttorin määräämä korotus, joka tuplaa loppusumman.

Korhonen muistuttaa, että moottoripyörien vakuutukset ovat kalliita.

– Riskialttiustutkimuksen mukaan enin osa moottoripyörävahingoista on henkilövahinkoja ja ne ovat kalliita.

– Toisaalta moottoripyörä on ollut vakuuttamatta viisi vuotta ja meidän vakuutusmaksussamme ei ole bonuksia, ei keskittämisalennuksia, ei ikäalennuksia. Ne lähtevät nollasta.

Traficomilla voidaan käyttää rekisteröinneissä virkamiesharkintaa, jos aiempia omistajuuksia ei pystytä selvittämään. Korhosen mukaan myös Liikennevakuutuskeskuksen kanssa voi keskustella tapauksista.

– Kun saamme tietä Trafilta tai poliisilta, että jokin ajoneuvo on vakuuttamaton, kerromme asiakkaalle, että ajoneuvosi on vakuuttamaton ja tulemme esittämään valtionkonttorille tällaista korotusosaa.

– Siinä vaiheessa on mahdollisuus keskustella, mutta asiakkaan pitää olla itse aktiivinen meidän tai valtionkonttorin suuntaan.

Korhonen korostaa kuitenkin, että ostajilla on lakisääteinen velvollisuus vakuuttaa ja rekisteröidä ostamansa ajopeli.

– Tämä velvoite koskee kaikkia.

Vakuutuskorvauksen suuruudesta voidaan asiakkaan selvityksen perusteella keskustella, mutta kokonaan maksua ei voi poistaa.

– Lain mukaan me emme voi jättää perimättä vakuutusmaksua vastaavaa maksua, siihen meillä ei ole oikeutta. Mutta korotusosan suhteen voimme katsoa, että esitämmekö valtionkonttorille sen perimistä vai ei.

Seitsemän päivän sääntö

Ajoneuvot-osaston osastopäällikkö Esa Aaltonen Traficomista ei halua ottaa kantaa tähän yksittäiseen tapaukseen, mutta valaisee yleisperiaatteita rekisteröinneistä.

– Yleisesti on niin, että ajoneuvo on rekisteröitävä 7 päivän kuluessa ostohetkestä. Jos näin ei tee, silloin voi seurata hyvikemaksu, jota Traficom ei sinänsä toimeenpane.

– Yleisesti menee niin, että rekisteri-ilmoitukset ovat ilmoituksenvaraisia. Kun omistajanvaihdos tapahtuu, niin ostajalla, josta tulee omistaja, on velvollisuus ilmoittaa vaihdos rekisteriin.

– Me emme poista automaattisesti moottoripyöriä tai muitakaan ajoneuvoja rekisteristä. Jos käy niin, että uusi omistaja ei ilmoita itseään rekisteriin, niin myyjä voi tehdä luovutusilmoituksen, ja pääsee näin omista velvoitteistaan eroon.

– Jos joku on ostanut vuosia sitten moottoripyörän, tähänkin pätee se, että aina kun ajoneuvon ostaa, niin on se 7 päivää aikaa rekisteröidä omistajuus. Sen säännön kun pitää mielessään niin silloin välttyy hyvikkeiltä.

– Sitten on tällaisia kohtaloita erikseen, että omistajuudessa on epäselvyyksiä. Silloin tarvitaan jonkinlaisia omistusoikeusselvittelyjä ja silloin voidaan käyttää viranomaisen harkintaa. Selvitys voi olla vapaamuotoinen, kun on uniikkikappaleita, joita pelastellaan jostakin.

Aaltonen korostaa, että ostettaessa vanhaa ajoneuvoa oleellista on, onko ajoneuvo rekisterissä liikennekäytössä vai poistettu.

– Molemmissa tapauksissa tulee omistajanvaihto ilmoitus tehdä, mutta liikennekäytöstä poistetusta ajoneuvosta ei ns. maksut juokse. Liikennekäyttöön rekisteröidyn ajoneuvon velvollisuudet siirtyvät käytännössä ostajalle myyntipäivää seuraavasta päivästä.